Օմուր Օրհուն

**Օմուր Օրհուն** (, ), թուրք դիվանագետ և քաղաքական գործիչ, 1995 թվականի մայիսի 2-ից մինչև 1996 թվականի սեպտեմբերի 16-ը Ադրբեջանում Թուրքիայի արտակարգ և լիազոր դեսպան։ Մինչ այդ, 1990 թվականի հունիսի 12-ից մինչև 1995 թվականի ապրիլի 4-ը, եղել է Նորվեգիայում Թուրքիայի դեսպանը։ Տարբեր տարիներին զբաղեցրել է նաև ՆԱՏՕ-ում, Եվրոպական միությունում ու Եվրոպայի անվտանգության և համագործակցության կազմակերպությունում Թուրքիայի մշտական ներկայացուցիչ։

## Կենսագրություն
Օմուր Օրհունը ծնվել է 1943 թվականի հուլիսի 14-ին Թուրքիայի Էսքիշեհիր քաղաքում։ Նույն քաղաքում գործող մասնավոր քոլեջն ավարտելուց հետո ընդունվել է Անկարայի Մերձավորարևելյան տեխնիկական համալսարանի Քաղաքագիտության ու պետական կառավարման ֆակուլտետ, որն ավարտել է 1964 թվականին։ Ազատ տիրապետում է անգլերենի։ Ամուսնացած է և ունի երկու երեխա։

## Կարիերա
Օմուր Օրհունը Թուրքիայի արտաքին գործերի նախարարությունում իր դիվանագիտական կարիերա սկսել է որպես հյուպատոսի թեկնածու, այնուհետ զբաղեցրել նույն գերատեսչությունում երկրորդ և երրորդ քարտուղարի պաշտոնները։

Արտերկրում իր կարիերան սկսել է Աթենքում (Հունաստան)՝ որպես թուրքական դեսպանության երկրորդ և առաջին քարտուղար։ Այնուհետ իր դիվանագիտական կարիերան շարունակել է Թուրքիայի արտաքին քաղաքական գերատեսչության Հունաստանի հետ քաղաքական հարաբերությունների դեպարտամենտում՝ զբաղեցնելով գլխավոր քարտուղարի ու բաժնի պետի պաշտոնները։ Դրանից հետո եղել է Համատեղ անվտանգության հարցերով դեպարտամենտի գլխավոր տնօրենի խորհրդական, ինչպես նաև Պեկինում և Ստոկհոլմում թուրքական դեսպանության խորհրդական։

1998 թվականին Օմուր Օրհունն զբաղեցրել է Թուրքիայի արտաքին գործերի նախարարության Բազմակողմ տնտեսական հարցերի դեպարտամենտի գլխավոր տնօրենի պաշտոնը՝ ստանալով արտակարգ և լիազոր դեսպանի կոչում։ Ավելի ուշ, Օրհունը Թուրքիան եղել է Եվրոպայի անվտանգության և համագործակցության կազմակերպությունում Թուրքիայի մշտական ներկայացուցչության ղեկավար։

1990 թվականի հունիսի 12-ից 1995 թվականի ապրիլի 4-ը զբաղեցրել է Նորվեգիայում, իսկ արդեն 1995 թվականի մայիսի 2-ից մինչև 1996 թվականի սեպտեմբերի 16-ը՝ Ադրբեջանում Թուրքիայի արտակարգ և լիազոր դեսպանի պաշտոնները։

2000-2004 թվականներին Օմուր Օրհունը դարձյալ զբաղեցրել է ԵԱՀԿ-ում Թուրքիայի մշտական ներկայացուցչի պաշտոնը։ Ավելի ուշ, դիվանագիտական կարիերան շարունակել է ԵԱՀԿ համակարգում՝ զբաղեցնելով Մարդու իրավունքների հարցերով ԵԱՀԿ հատուկ ներկայացուցչի պաշտոնը։ Աշխատել է նաև Իսլամական համագործակցության կազմակերպությունում որպես մուսուլմանների նկատմամբ խտրականության դեմ պայքարի հարցերով հատուկ ներկայացուցիչ։ ԵԱՀԿ-ում զբաղեցրել է նաև գլխավոր քարտուղարի հատուկ խորհրդականի և ԵԱՀԿ գերագույն արբիտրաժային խորհրդի նախագահի պաշտոնները։ Օմուր Օրհունը Թուրքիան ներկայացրել է նաև ՅՈՒՆԵՍԿՕ-ի մարդու իրավունքների և նույն կառույցին կից սոցիալական և հումանիտար հարցերի հանձնաժողովներում։

## Գիտական գործունեություն
### Գրքեր և հոդվածներ
Օմուր Օրհունը թուրքերենով և անգլերենով հրապարակել է մի շարք գրքեր և հոդվածներ.

* «Եվրոպայի անվտանգության և համագործակցության կազմակերպություն (ԵԱՀԿ)»։ Գիրքը տպագրվել է Թուրքիայի գիտությունների ակադեմիայի կողմից։ 
* «Խտրականության և անհամբերության դեմ պայքար», 
* «Մերձավոր Արևելք. տարածաշրջանը փոփոխությունների պայմաններում», 
* «Եվրոպական անվտանգությունը և պաշտպանական ինքնությունը՝ եվրոպական անվտանգային ընդհանուր քաղաքականության մաս. թուրքական հեռանկար», 
* «Թուրքիան, Նորվեգիան և ԱՄՆ-ն եվրոպական անվտանգային նոր համատեքստում» և այլն։

## Ծանոթագրություններ

Կատեգորիա:Ադրբեջանում Թուրքիայի դեսպաններ
Կատեգորիա:Թուրք դիվանագետներ
Կատեգորիա:Թուրքիայի դեսպաններ